b'\n_START_ARTICLE_\nIon Irimescu\n_START_SECTION_\nBiografie\n_START_PARAGRAPH_\nCentenarul artist plastic rom\xc3\xa2n a fost fiul lui Petre Irimescu, proprietar, \xc8\x99i al Mariei Cazaban, pedagog\xc4\x83; a mai avut fra\xc8\x9bi pe Alexandru \xc8\x99i Verona. Dup\xc4\x83 absolvirea \xc8\x99colii primare nr. 1 din F\xc4\x83lticeni \xc3\xaentre anii 1910-1915, urmeaz\xc4\x83 cursul secundar la Liceul Nicu Gane din acela\xc8\x99i ora\xc8\x99 (1915-1924), unde a participat la punerea \xc3\xaen scen\xc4\x83 a unor piese de teatru, pict\xc3\xa2nd decorurile. \xc3\x8entre 1924 \xc8\x99i 1928 este student al \xc8\x98colii Na\xc8\x9bionale de Arte Frumoase din Bucure\xc8\x99ti, unde i-a avut ca profesori de sculptur\xc4\x83 pe Dimitrie Paciurea \xc8\x99i Oscar Han. \xc3\x8en timpul studen\xc8\x9biei a pictat biserica cu hramul Sf. Arhangheli Mihail \xc8\x99i Gavril din Opri\xc8\x99eni-F\xc4\x83lticeni. \xc3\x8en 1928, dup\xc4\x83 absolvirea \xc8\x98colii Na\xc8\x9bionale de Arte Frumoase este numit profesor de desen la \xc8\x98coala Normal\xc4\x83 \xe2\x80\x9e\xc8\x98tefan Cel Mare\xe2\x80\x9d din F\xc4\x83lticeni. \xc3\x8en anul 1933 s-a c\xc4\x83s\xc4\x83torit cu Eugenia Augustina Melidon, profesoar\xc4\x83. Este profesor de desen la  Gimnaziul din Pa\xc8\x99cani (1933) \xc8\x99i titular al catedrei de desen la Liceul C.F.R. din acela\xc8\x99i ora\xc8\x99 (1934). \xc3\x8en 1936 este numit profesor de desen la Liceul C.F.R \xe2\x80\x9eAurel Vlaicu\xe2\x80\x9d din Bucure\xc8\x99ti p\xc3\xa2n\xc4\x83 \xc3\xaen 1939 c\xc3\xa2nd este profesor de desen \xc8\x99i caligrafie la Liceul teoretic de b\xc4\x83ie\xc8\x9bi \xe2\x80\x9eRadu Greceanu\xe2\x80\x9d din Slatina.\n_START_SECTION_\nOper\xc4\x83, expozi\xc8\x9bii, colec\xc8\x9bii, muzee\n_START_PARAGRAPH_\n\xc3\x8en anul 1928, la absolvirea academiei, are loc debutul s\xc4\x83u la Expozi\xc8\x9bia de Pictur\xc4\x83 \xc8\x99i Sculptur\xc4\x83 din Bucure\xc8\x99ti, unde a expus lucrarea Eden. \xc3\x8en anul 1929 particip\xc4\x83 la Salonul oficial de pictur\xc4\x83 \xc8\x99i sculptur\xc4\x83, unde expune Nud de fat\xc4\x83 \xc8\x99i la Salonul arti\xc8\x99tilor francezi. \xc3\x8en 1930, ob\xc8\x9bin\xc3\xa2nd o burs\xc4\x83 de studii pentru \xc8\x98coala Rom\xc3\xa2n\xc4\x83 de la Fontenay-aux-Roses, pleac\xc4\x83 la Paris \xc8\x99i se \xc3\xaenscrie la Acad\xc3\xa9mie de la Grande Chaumi\xc3\xa8re, unde lucreaz\xc4\x83 sub \xc3\xaendrumarea profesorului Joseph Bernard, fiind \xc3\xaen special influen\xc8\x9bat de sculptura lui Antoine Bourdelle. \xc3\x8en 1932 i se acord\xc4\x83 Men\xc8\x9biunea de onoare a Societ\xc4\x83\xc8\x9bii arti\xc8\x99tilor francezi, pentru lucrarea Autoportret, expus\xc4\x83 la Salonul de prim\xc4\x83var\xc4\x83 de la Paris. La Salonul de toamn\xc4\x83 de la Paris din acela\xc8\x99i an particip\xc4\x83 cu lucrarea Portret de fat\xc4\x83._NEWLINE_Din 1933, anul \xc3\xaentoarcerii \xc3\xaen Rom\xc3\xa2nia, Ion Irimescu particip\xc4\x83 la toate expozi\xc8\x9biile organizate, at\xc3\xa2t \xc3\xaen \xc8\x9bar\xc4\x83 c\xc3\xa2t \xc8\x99i \xc3\xaen str\xc4\x83in\xc4\x83tate. \xc3\x8en 1940 este numit profesor la Academia de Belle Arte din Ia\xc8\x99i, mai t\xc3\xa2rziu (1950) la Cluj, iar din 1966 func\xc8\x9bioneaz\xc4\x83 ca profesor de sculptur\xc4\x83 la Institutul de Arte Plastice "Nicolae Grigorescu" din Bucure\xc8\x99ti._NEWLINE_\xc3\x8en 1942 este prezent la Salonul oficial al Moldovei din Ia\xc8\x99i, unde i se acord\xc4\x83 premiul Ministerului Culturii \xc8\x99i al Artelor. Tot \xc3\xaen anul 1942, particip\xc4\x83 la Expozi\xc8\x9bia de Art\xc4\x83 rom\xc3\xa2neasc\xc4\x83 din cadrul Bienalei de la Vene\xc8\x9bia, cu lucrarea Cap \xc3\xaen stil florentin._NEWLINE_\xc3\x8en 1956 particip\xc4\x83 la Bienala din Vene\xc8\x9bia, expun\xc3\xa2nd la pavilionul rom\xc3\xa2nesc 15 lucr\xc4\x83ri, iar \xc3\xaen 1961 expune la Expozi\xc8\x9bia de sculptur\xc4\x83 contemporan\xc4\x83, organizat\xc4\x83 pe l\xc3\xa2ng\xc4\x83 Muzeul Rodin din Paris. Expune de asemeni la Berna, Helsinki, Budapesta, Dresda, Moscova, Var\xc8\x99ovia, Praga, Paris, Stockholm, Londra, Roma, Berlin, Bonn, Istanbul, Ankara, Tel Aviv, Damasc, Cairo, Alexandria._NEWLINE_\xc3\x8en 1975 doneaz\xc4\x83 muzeului ora\xc8\x99ului F\xc4\x83lticeni un mare num\xc4\x83r de sculpturi \xc8\x99i desene, cu care se \xc3\xaenfiin\xc8\x9beaz\xc4\x83 Colec\xc8\x9bia \xe2\x80\x9eIon Irimescu\xe2\x80\x9d. Este ales \xc3\xaen 1978 pre\xc8\x99edinte al Uniunii Arti\xc8\x99tilor Plastici din Rom\xc3\xa2nia, unde activeaz\xc4\x83 p\xc3\xa2n\xc4\x83 \xc3\xaen 1989. _NEWLINE_La 27 februarie 2003 Academia Rom\xc3\xa2n\xc4\x83 \xc3\xael s\xc4\x83rb\xc4\x83tore\xc8\x99te cu prilejul \xc3\xaemplinirii v\xc3\xa2rstei de 100 de ani. Este al doilea artist rom\xc3\xa2n aflat \xc3\xaen via\xc8\x9b\xc4\x83 la s\xc4\x83rb\xc4\x83torirea Centenarului s\xc4\x83u, dup\xc4\x83 Cella Delavrancea._NEWLINE_La sf\xc3\xa2r\xc8\x99itul vie\xc8\x9bii, s-a retras la F\xc4\x83lticeni, unde s-a ocupat de muzeul care ad\xc4\x83poste\xc8\x99te jum\xc4\x83tate din operele sale \xc8\x99i pe care Irimescu le-a donat ora\xc8\x99ului (aproximativ 300 sculpturi \xc8\x99i 1000 desene), d\xc3\xa2nd na\xc8\x99tere astfel celei mai mari colec\xc8\x9bii permanente de autor din Rom\xc3\xa2nia. Una dintre lucr\xc4\x83rile lui, statuia prin\xc8\x9bului c\xc4\x83rturar Dimitrie Cantemir, se afl\xc4\x83 la Biblioteca Ambrosiana din Milano, \xc3\xaentre statuile lui Dante \xc8\x99i Shakespeare. _NEWLINE_Ion Irimescu a relatat c\xc4\x83 \xc3\xaen cursul unei \xc3\xaentrevederi cu Nicolae Ceau\xc8\x99escu, i-a prezentat acestuia inten\xc8\x9bia de a ridica la F\xc4\x83lticeni o statuie din bronz, \xc3\xaen m\xc4\x83rime natural\xc4\x83, a lui Mihail Sadoveanu, dar c\xc4\x83 nu are bronzul necesar turn\xc4\x83rii lucr\xc4\x83rii. Spre surprinderea sa, Ceau\xc8\x99escu i-a trimis \xe2\x80\x9ecadou\xe2\x80\x9d statuia lui Stalin care, dup\xc4\x83 ce fusese dat\xc4\x83 jos de pe soclul din Pia\xc8\x9ba Aviatorilor, a r\xc4\x83mas depozitat\xc4\x83 \xc3\xaentr-un subsol al C.C. al P.C.R. \xc8\x98i astfel, Stalin modelat de Dumitru Demu s-a transformat \xc3\xaen Sadoveanu, pl\xc4\x83m\xc4\x83dit de Irimescu._NEWLINE_La 28 octombrie 2005 marele sculptor moare \xc8\x99i este \xc3\xaenmorm\xc3\xa2ntat \xc3\xaen cimitirul parohiei Opri\xc8\x99eni.'